Harald Trefall

Harald Trefall (1925–2008) var professor i eksperimentell fysikk og leder for Fedrelandspartiet 1990–94 og 1996–2002. Som offentlig person var han mest kjent for å ha utformet Fedrelandspartiets idégrunnlag, program og vedtekter. Partiet var kjent for å være reaksjonært og plassert helt ytterst på høyresiden. Vitenskapsmannen Trefall ble kjent for sin forskning innen eksperimentell astrofysikk.

 Yrkeskarriere 

Gjennom mange år Trefall en sentral forsker ved Universitetet i Bergen og sterkt engasjert i internasjonal forskning med høy status. Spesielt var Harald Trefall involvert i studier av jordens nærmeste omgivelser ved hjelp av ballonger. Denne typen forskning har tapt terreng i forhold til ny teknologi, men den var lenge avgjørende for innhenting av viktige data. Ballongeksperimentene til Universitetet i Bergen tok til i 1962 og vedvarte til langt ut på 1980-tallet.

Trefall tok realartium ved Sydneshaugen skole i 1944 i den tiden skolen selv var evakuert til andre deler av byen. Realfagstudiene begynte han i Oslo, men fortsatte i Bergen som fra 1946 hadde fått sitt eget universitet.

I årsberetningen til Universitetet i Bergen for 1950–1951 er Harald Trefall nevnt. Som hovedfagstudent konstruerte han et apparat til registrering av intensiteter i kosmisk stråling.Konstruksjon av et ratemeter for kontinuerlig registrering av kosmisk stråling, og en undersøkelse av variasjonene i dens intensitet. Harald Trefall, Bergen, 1951.

Han ble uteksaminert fra samme universitet i 1951 som cand.real. Harald Trefall tok sin eksamen med innstilling. Det var uklarhet om hvilke regler som gjaldt, men universitetsdirektør Wilhelmsen engasjerte seg, og Trefall ble den første realstudent fra Bergens universitet som fikk innstilling. Da hadde Norges almenvitenskapelige forskningsråd allerede gitt realisten arbeidsstipendium som ble brukt til videre strålingsforskning.

Trefall var først lønnet av NTNF, men ble fra 1952 av instituttets første universitetsstipendiat. Jan Orlin sluttet som amanuensis på Geofysisk institutt avdeling C i 1954, og da overtok Trefall amanuensis-stillingen. Fra januar 1957 var han tilbake på fysisk institutt som dosent.Kårmund Myklebost: «Instituttets historie fra arkiver og rapporter», Fysisk institutt 50 år (s. 6) Han tok føringen i eksperimentene i kosmisk geofysikk, og virksomheten i nord begynte.

Trefall fullførte doktorgraden i 1961. I april 1964 ble han professor og leder for det som senere ble den eksperimentelle avdeling B ved Fysisk institutt. Etter at han ble professor i eksperimentell fysikk, ble det i noen år drevet forskning innenfor kosmisk fysikk på 2 adskilte avdelinger ved instituttet (avdeling A ledet av Arvid Erdal og avdeling B ledet av Trefall).

Fra 1. november 1974 ble avdelingsstrukturen ved Fysisk institutt oppløst. Instituttet ble organisert med Olaf Skjeggestad som felles instituttstyrer. Trefall var sterkt uenig i den nye strukturen og prosederte på at han hadde rett til å lede en avdeling. I denne prosessen sluttet han hopehavet med tidligere avdeling B og deltok ikke lenger i ballong-gruppen. På denne tiden var Fysisk institutt i ferd med å flytte fokus fra ballong- til raketteksperimenter.

 Politisk karriere 
Harald Trefall satt som representant for Fremskrittspartiet i Bergen bystyre og skolestyre for perioden 1983–1987 etter lokalvalget i 1983. I perioden meldte han seg imidlertid ut av FrP i protest mot deres innvandringspolitikk og ble parti-uavhengig.

Etter lokalvalget i 1991 kom Harald Trefall inn i Hordaland fylkesting som representant for Fedrelandspartiet for perioden 1991–1995. Etter at finopptellingen var ferdig, ble det klart at Fedrelandspartiet tok det siste mandatet fra Fremskrittspartiet med bare fire stemmers overvekt.

Av hans mer markante forslag kan nevnes «Ytterligere innvandrere som kommer uten etter avtale med FNs Høykommissær for flyktninger, mottas ikke.» Dette kom under debatten om utbygging av egne innvandrerboliger i Løbergsveien i Bergen. I tillegg markerte Trefall seg som en aktiv EU-motstander.Harald Trefall Han tør der andre tier  fra Fedrelandspartiet

Kritikken og motstanden mot Trefall som politiker og person var ved enkelte anledninger intens. Den kjente BA-spaltisten og forfatteren Erling Gjelsvik omtalte Harald Trefall som «Harald Avfall» i forbindelse med et valgmøte i 1993. Samtidig tok Gjelsvik avstand fra personer som kastet råtne egg på Trefall, noe som skjedde flere ganger under valgkampen samme år.Antirasistisk offensiv i Bergen. Bergens Tidende 9. september 1993

Under en debatt om u-hjelp, innvandring og Operasjon Dagsverk på Fyllingsdalen videregående skole etter valget, der Trefall fikk støtte fra mange elever for sitt syn, kom Sturla Pilskog fra Arbeiderpartiet med sterke karakteristikker mot Trefall som person. Pilskog hevdet blant annet at «[h]er i salen er denne typen rasistsvin representert ved Harald Trefall».Elevapplaus for Trefall. Bergens Tidende 28. oktober 1993

Trefall sa i forbindelse med valgkampen i 1995 at han ønsket Norge etnisk homogent. Dette, samt at Fedrelandspartiet lå an til å få to representanter inn i Bergen bystyre, bidro til at flere av de største partiene advarte mot Fedrelandspartiet under valgkampen i 1995. Han ble også bedt om å forlate skolevalgdebatten på Fana gymnas etter å ha brukt benevnelsen «quislinger» om elever som demonstrativt hadde vist ham ryggen.Tverrpolitisk åtvaring mot Trefall. Bergens Tidende 5. september 1995Laber valgbris på Fana gymnas. Bergens Tidende 25. august 1995

Samme høst ble Trefall og et annet partimedlem sperret inne i Fedrelandspartiets valgbod på Torgallmenningen i Bergen. Etter 15 minutter fikk politiet brutt opp hengelåsene og sluppet dem ut.Stengt inne i valgboden. Bergens Tidende 25. august 1995

Studenter fra Universitetet i Bergen forsøkte i 1995 å få fjernet Trefall som foreleser i vitenskapsfilosofi. Blant annet satte aksjonistene opp søppelbøtter under tittelen «Harald Trefall og annet avfall».Studenter vil fjerne Trefall. Bergens Tidende 9. januar 1995

I desember 1997 vakte det en viss oppsikt da Trefall som partileder for Fedrelandspartiet gikk inn i debatten om en egen samisk stat og gav støtte til sameaktivisten Niillas Aslaksen Somby. Trefall støttet imidlertid bare deler av forslaget og ikke kravet om råderett over land og vann.

 Målmannen Trefall 
Ludvig Jerdal«Ludvig Jerdal til minne», nekrolog i Bergens Tidende 6. november 2003 inviterte Trefall med i mållaget Vestmannalaget på midten av 1980-tallet. Trefalls engasjement i Vestmannalaget ble ikke offentlig kjent før han gikk inn i styret som første varamann i 2000.Steile frontar i Vestmannalaget. Bergens Tidende 14. april 2000Ein udisiplinert 92-åring. Dag og Tid nr. 18 2000. Under de stormfulle årsmøtene i 2000 og 2001 fungerte Trefall som møteleder. På årsmøtet i 2002 ble et benkeforslag om Trefall som ordstyrer nedstemt, og dette ble referert i Bergens Tidende 15. mars 2002.Vestamannalaget på kokepunktet. Bergens Tidende 15. mars 2002 På Norsk Målungdom sitt landsmøte på Sandane i 2002 ble en resolusjon vedtatt i protest mot Trefalls engasjement.Ingen plass for rasistar i målrørsla  fra Norsk Målungdom

 Referanser 

 Eksterne lenker 
 «Trefall er burte» – nekrolog trykt i Bergens Tidende og i Målmannen
 Minneord om Trefall av Bjarne Dahl

Kategori:Norske fysikkprofessorer
Kategori:Professorer ved Universitetet i Bergen
Kategori:Lokalpolitikere i Bergen
Kategori:Nynorskforkjempere